b'\n_START_ARTICLE_\nId\xc3\xa4nambrapuu\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nId\xc3\xa4nambrapuu kasvaa tavallisesti 6\xe2\x80\x9312 metri\xc3\xa4 korkeaksi, mutta voi saavuttaa jopa 30 metrin korkeuden. Puun runkoa peitt\xc3\xa4\xc3\xa4 paksu, punertavanharmaa kaarna. Lehdet muistuttavat muodoltaan  hieman vaahteranlehti\xc3\xa4 ja asettuvat oksaan kierteisesti. Lehdet ovat kourasuonisia, sormijakoisia, 3\xe2\x80\x935-liuskaisia ja hammaslaitaisia. 5-liuskaiset lehdet ovat usein toiseen kertaan sormihalkoisia ja 3-liuskaisia. Id\xc3\xa4nambrapuun pallomaiset emikukat ovat valkoisia ja ovat yksitt\xc3\xa4iskukinnoissa. Hedekukat ovat keltaisia ja kukkivat pieniss\xc3\xa4 tertuissa. Laji kukkii huhti-toukokuussa. Hedelm\xc3\xa4t ovat piikikk\xc3\xa4it\xc3\xa4 ja pallomaisia. Hedelm\xc3\xa4t sis\xc3\xa4lt\xc3\xa4v\xc3\xa4t runsaasti lenninsiivellisi\xc3\xa4 siemeni\xc3\xa4.\n_START_SECTION_\nLevinneisyys\n_START_PARAGRAPH_\nLuonnonvaraisena id\xc3\xa4nambrapuuta tavataan Turkin lounaisosissa ja Kreikan Rodoksella. Lajia viljell\xc3\xa4\xc3\xa4n muun muassa Etel\xc3\xa4-Euroopassa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nId\xc3\xa4nambrapuun tyypillisi\xc3\xa4 kasvupaikkoja ovat kosteat laaksot, joissa pohjavesi on korkealla.\n_START_SECTION_\nK\xc3\xa4ytt\xc3\xb6\n_START_PARAGRAPH_\nId\xc3\xa4nambrapuun pihkasta, sis\xc3\xa4kuoresta ja puuaineksesta valmistetaan hartsinkaltaista tuoksuvaa ainetta, storaksia, jolla on k\xc3\xa4ytt\xc3\xb6\xc3\xa4 rohdoksena ja hajusteteollisuudessa. Storaksia on k\xc3\xa4ytetty ulkoisena l\xc3\xa4\xc3\xa4kkeen\xc3\xa4 syyhyyn, haavoihin ja haavaumiin. Storaksibalsamih\xc3\xb6yryll\xc3\xa4 on hengitettyn\xc3\xa4 limaa irroittava vaikutus henkitorvessa. Puun siemenet sis\xc3\xa4lt\xc3\xa4v\xc3\xa4t huomattavia m\xc3\xa4\xc3\xa4ri\xc3\xa4 sikimihappoa.'